Anne Grete Holmsgaard (SF), 2009-04-17:
Jeg vil godt starte med at sige, at biobrændstoffer i benzin og i diesel er et område, der er vanvittig komplekst.
Jeg synes, at det er vigtigt, at man ikke bare lader de mange forskningsresultater, der kommer hen ad vejen, hænge i luften, men at vi også bruger dem til at korrigere vores politik, så vi ikke kommer til at lave noget, der viser sig at være uklogt.
Det her lovforslag har to elementer.
Det ene element er en målsætning om, at der skal 5,75 pct. biobrændstoffer i transportsektoren.
Det er en del af en aftale, som vi ikke er med i.
Det er ikke en del af energiaftalen, selv om det står i lovforslaget.
Der er refereret til det i energiaftalen, men det er en del af det, der hedder den danske allokeringsplan.
Det andet element, der ligger i det, er implementeringen af EU's krav til bæredygtighed for biobrændstoffer.
Og her er vi en del af dem, der har bakket op om den danske regering og om klima- og energiministerens arbejde for at få skrappe bæredygtighedskrav.
Der tror jeg at vi er helt fælles om at være skuffede over, at de ikke blev skrappere, end de rent faktisk blev; Danmark kæmpede for, at de skulle være skrappere end det, der blev resultatet.
En del af den EU-pakke var, at den gamle målsætning om, at man skulle stile mod, at der skulle være 5,75 pct. biobrændstoffer i transportsektoren - altså det, der kører på landjorden i år 2010 - er blevet afløst af en anden målsætning, der hedder 10 pct. vedvarende energi i transportsektoren inden år 2020.
Vi vil altså gerne have, at det er den målsætning, man forholder sig systematisk til, så man siger, at den anden sådan set er overhalet af den faktiske udvikling.
Så det, vi har som holdning her, er, at biobrændstoffer er noget, man skal omgås med uhyre stor agtpågivenhed.
Man skal virkelig lytte til, hvad videnskaben siger om de forskellige typer af biobrændstoffer.
Vi finder ikke, at det er løsningen på transportsektorens problem, men vi mener, at det kan bidrage, hvis vi er helt bevidste om, at det, vi stiler mod, er det, vi kalder andengenerationsbiobrændstoffer, altså biobrændstoffer, som ikke er lavet på majs eller på korn eller på sukkerroer, men som er lavet på biologiske restprodukter, det kan også være restprodukter fra det almindelige affald, altså fra industri eller fra husholdninger.
Det får os så til at sige, at vi for det første synes, at det ville være rigtig godt, hvis man gik ind i at prøve at se på, om man ikke burde lave målsætningen for det her lidt klarere, sådan så der er en prioritering i det.
Her siger jeg klart, at jeg synes, at det er rigtig godt, at ministeren har fået det ind i det, at andengenerationsbiobrændstoffer tæller dobbelt, det støtter vi varmt.
Det er også en del af det, der er blevet besluttet i EU.
Men vi synes, at det ville være fornuftigt at prøve at lave en prioritering i det, der hed vedvarende energi, dvs. elbiler, som det vigtigste - det ved vi godt, at man ikke lige får i overmorgen, men vi håber, at det er det, der vil komme til at fylde det meste i målsætningen om 10 pct. vedvarende energi inden år 2020 - og derefter andengenerationsbiobrændstoffer og så førstegenerationsbiobrændstoffer som noget, der efter vores mening skal være i en overgangsperiode.
Det andet, vi godt vil have en ordentlig drøftelse af, er, om man ikke godt kunne skærpe bæredygtighedskravene til det her.
For der er jo virkeligheden et bredt flertal her, som ikke er tilfredse med, hvordan de er kommet til at se ud.
Vi synes, at der skulle have været krav allerede fra nu.
Eksisterende produktion får først krav i år 2013, og vi ved vist alle sammen, at der er store produkter med specielt biobrændstoffer fra raps og fra majs, hvorom nogle forskere siger, at de giver et direkte negativt klimaregnskab.
Spørgsmålet er, om man i virkeligheden ikke - og det kan så være på frivillig basis eller via lovgivning, det kan vi jo diskutere - kan få skærpet kravene her, så man faktisk får hævet målstregen og får sikret, at de dårlige produkter ikke kommer ind i transportsektoren herhjemme.
Det er jo ikke kun palmeolie, det er også palmeolie, men det er også rapsprodukterne og majsprodukterne.
Det tredje er, at det omtales i bemærkningerne, at EU-Kommissionen laver en undersøgelse af, om reglerne nu overholdes, når det kommer til stykket, med hensyn til de biobrændstoffer, hvortil afgrøderne ikke må dyrkes på sårbar jord.